**KUMIVEDOT**

Kumivetoja käytetään oikomishoidossa mm. korjaamaan risti- tai saksipurentaa sekä kiinteäkojehoidon aikana korjaamaan ylä- ja alaleuan hammaskaarten välistä epäsuhtaa.

Risti- ja saksipurentojen korjaamisessa hoitoaika on n. 3-6 kk. Kiinteäkojehoidon yhteydessä kumivetojen käyttöaika liittyy muuhun kiinteäkojehoitoon ja kesto määräytyy kokonaishoidon mukaisesti.

Hoitolassa opetetaan kumivetojen asettaminen ja hoidossa on **ehdottoman tärkeää noudattaa annettuja ohjeita**.

Hoidon alussa hampaasi saattavat kipeytyä ja olla puruarat. Tarvittaessa voit ottaa särkylääkettä (parasetamolia tai ibuprofeenia) pakkauksen ohjeen mukaan. Kipu helpottaa 2-3 päivän kuluessa.

Metalliset kiinnikkeet saattavat aluksi hiertää posken ja huulien tai kielen limakalvoa. Saat hoitolasta mukaasi pehmeää vahaa, jota voit painaa pehmikkeeksi kiinnikkeen päälle.

Kovien ja sitkeiden ruoka-aineiden syöminen on ehdottomasti **kiellettyä**. Yleensä nämä löytyvät karkkihyllyltä; toffeet, lakritsa, turkinpippurit jne. Kiinnikkeet voivat irrota ja hoito pitkittyy.

Hampaiden huolellinen **puhdistaminen** on erittäin tärkeää koko kumivetohoidon ajan. Kiinnikkeisiin kertyy helposti valkoista bakteerimössöä, joka aiheuttaa hampaiden reikiintymistä ja ientulehdusta sekä pahaa hajua. Voit käyttää sekä sähkö- että käsiharjaa.

Vaihda kumiveto uuteen vähintään kerran vuorokaudessa.

Jos kumivedon kiinnitysnuppi irtoaa, ota yhteys hammashoitolaasi, jottei jo saavutetussa tuloksessa tapahtuisi palautumista.

Jos kumilenkit loppuvat, hae hammashoitolasta lisää, jottei jo saavutetussa tuloksessa tapahtuisi palautumista.

**Muistathan** saapua varatuille hoitoajoillesi jottei hoito pitkittyisi ja hankaloituisi.

Jos kojeesta irtoaa jotain ja seuraavaan varattuun aikaan on aikaa vielä yli viikko, ota yhteys hammashoitolaasi tilanteen tarkistamiseksi.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271